10 | September | 2012 | Herriemerrie
Ek het verlede week gegrief gevoel oor PnP se "maybe I'll forgive you" advertensies. Iemand het die fliekadvertensie gesien en my vertel wat die konteks daarvan is. Dit gaan basies oor mense wat maak of hulle siek is om 'n dag nie te kom werk nie. Hulle oortreding wat deur die kind vergewe kan word is om te maak of hulle siek is, terwyl hulle eintlik dankbaar moet wees vir hulle gesondheid. Dit verander die prentjie, maar ek is nog steeds gegrief daardeur.
Alhoewel, feit bly staan dat baie siekdae wat toegestaan word nie is omdat die aansoeker regtig siek is nie. "Sick and Tired" vir jou werk is nie 'n geldige verskoning nie. Dit is vir my vermaaklik hoe iemand byvoorbeeld die Woensdag en Donderdag af neem om te trek. Jy weet amper verseker die persoon gaan Vrydag voedselvergiftiging hê. Ek meen, wie het nou regtig tyd om kos te maak as jy trek? Die kitshoender is verseker op die spyskaart en dit het nogal 'n gewoonte om 'n mens verlief op jou toilet te maak. Watter redelike mens kan daarmee stry?
Natuurlik sou jy dokter toe gegaan het, as jy kon knyp tot die spreekkamer. Siende dat jy nie op jou selfoon mag praat terwyl jy ry nie, is die kanse goed dat jy ook nie mag kots en bestuur nie. Jy mag dalk net vir dronk bestuur verantwoordelik gehou word. Al het jy nie eers na drank gekyk nie. As jy net deur die dag kan kom, sal jy oorleef. AS! Dit is nie so maklik soos dit klink nie. Niemand beny jou nie. Dit kan met enige een gebeur en niemand wil verder daaroor dink nie. Al vermoed hulle jy is besig om jou nuwe plek in te wy.
Soos genoem, daar is daardie siekdae wat seker net die papier waarop dit staan glo wat die rede van afwesigheid was. Net omdat papier geduldig is. Daar is natuurlik die ander kant ook. Voedselvergiftiging kan enige mens op enige dag tref. Dit klink na net so 'n flou verskoning as jou ouma wat dood is.
Hoe gereeld neem jy siek dae? Het jy al ooit 'n siekte geveins om nie te kom werk nie? Wat is die beste siekwees verskoning? Wat is die een wat nooit sal werk nie?